C 146/38
BG
Официален вестник на Европейския съюз
27.4.2023 г.
4.
Конкретни бележки 4.1.
Градските отпадъчни води са отпечатък на обществото и моделите ни на потребление и производство.
Те представляват сложна комбинация от битови отпадъчни води, отточни води от улици и сгради и промишлени и други небитови отпадъчни води, които се нуждаят от подходящо пречистване, за да не представляват заплаха за човешкото здраве и околната среда или да не засягат водите за рекреация.
Условията на труд и здравословните и безопасни условия на труд за работниците, участващи в системата за градски отпадъчни води, следва да бъдат основен приоритет.
4.2.
Общата цел за 2040 г. с междинни цели определя ясен път за пречистване на отпадъчните води през следващите две десетилетия.
Въпреки това не сме напълно наясно с рисковете за водните организми, които представляват смесите от химични продукти в повърхностните води, като много от тези химични продукти са резултат от използвани в нашите собствени домове изделия.
Освен това изграждането, поддръжката и експлоатацията на събирането и пречистването на отпадъчните води са свързани с високи финансови разходи и емисии на парникови газове.
Прегледите и оценките на ключови части от Директивата за пречистването на градските отпадъчни води и Директивата за утайките от отпадъчни води предоставят възможност за осъвременяване и подобряване на съгласуваността в рамките на сектора и за подпомагане на изпълнението на амбициите на Европейския зелен пакт.
4.3.
Антимикробната резистентност представлява повод за нарастващи опасения за обществото, а градските отпадъчни води, независимо дали са пречистени или не, са гореща точка за нейното разпространение (4).
Антимикробната резистентност се дължи не само на прекомерната употреба на антибиотици, но и на други антимикробни агенти, като фунгициди, антивирусни средства, паразитициди, както и някои дезинфектанти и антисептични средства, като всички те се използват в градската среда, особено в болниците.
Ако не се предприемат действия, като например ограничаване на прекомерната употреба на антимикробни средства, в доклад на ООН се отправя предупреждение (5), че до 2050 г. резистентните на антибиотици инфекции може да причинят 10 милиона смъртни случая годишно.
4.4.
Градските отточни води са основен път за навлизане на токсични, бионеразградими и нововъзникващи замърсители във водните екосистеми, включително пластмасови отпадъци, въглеводороди, детергенти, хормони, разтворители, патогени, пестициди, тежки метали и специално създадени наноматериали (6).
Въпреки замърсяването градските отточни води често се третират като чиста дъждовна вода поради липса на мониторинг и не се пречистват преди заустването им във водоприемниците.
Това представлява сериозен риск за екосистемите; например при сьомгата се наблюдава смъртност в резултат от остра токсичност на вещество (6PPD-хинон) в автомобилните гуми (7).
4.5.
Преливанията на канализационните канали са гореща точка за микрозамърсители, антимикробна резистентност (8), пластмасови микрочастици и отпадъци, които влизат във водоприемниците.
Те представляват заплаха за околната среда и човешкото здраве, но също така и за туристическия сектор, който зависи от чистите води за рекреация.
Натоварването на канализацията с дъждовна вода може да бъде намалено чрез въвеждането на синьо-зелени решения, които задържат вода и ѝ позволяват да проникне в почвата, включително зелени покриви, отстраняване на непропускливи повърхности и дъждовни градини.
Те не само са икономически ефективен начин за задържане на дъждовната вода, но и носят много съпътстващи ползи за градския ландшафт, включително намаляване на риска от наводнения, намаляване на топлинните острови и увеличаване на биологичното разнообразие и благосъстоянието в града.
Постигането на преход към по-ефективно пречистване на отпадъчните води и кръгова икономика изисква промени не само в регулаторните и институционалните подходи, но и в начина, по който ние като граждани оценяваме нашите индивидуални и колективни отговорности по отношение на управлението на отпадъчните води.
4.6.
ЕИСК подкрепя въвеждането на задължителни интегрирани планове за пречистване на градските отпадъчни води с цел намаляване на преливанията на канализационните канали и замърсяването от градски отточни води.
Въпреки похвалното предназначение на плановете за управление на градските отпадъчни води има опасност те да останат празни думи, тъй като тяхното съдържание и цел (намаляване на комбинираните преливания на канализационните канали до 1 % от потока през сухи периоди) са само ориентировъчни.
Доброто управление на дъждовните води е от решаващо значение не само за
(4) (5) (6) (7) (8)
ЮНЕП, Как резистентни на лекарства патогени могат да причинят друга пандемия.
ЮНЕП, Екологични измерения на антимикробната резистентност.
Lapointe et al., Необходими са устойчиви стратегии за пречистване на градските отточни води, Nature Sustainability 5, 2022 г., стр. 366—369.
Tian et al., Повсеместно химично вещество, производно от каучук на гума, причинява смъртност на сьомгата кижуч в резултат от остра токсичност, Science, бр.
371, 2021 г., стр. 185—189.
EAWAG, Мониторинг на антибиотичната резистентност в отпадъчните води.